ธปท.ชี้ค่าเงินบาท30.30-30.34ถือว่าปกติ/
ธปท.ชี้ค่าเงินบาทยังนิ่งไม่ได้แข็งค่าจนผิดปกติ เนื่องจากช่วงนี้ตลาดเงินขาดปัจจัยใหม่ๆ จับตาดูการเคลื่อนย้ายเงินทุนไหลเข้าออกไกล้ชิด ยืนยันไม่พบภาวะผิดปกติ
29 มี.ค. 2554

ธปท.ชี้ค่าเงินบาทยังนิ่งไม่ได้แข็งค่าจนผิดปกติ เนื่องจากช่วงนี้ตลาดเงินขาดปัจจัยใหม่ๆ จับตาดูการเคลื่อนย้ายเงินทุนไหลเข้าออกไกล้ชิด ยืนยันไม่พบภาวะผิดปกติ
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน  ธนาคารแห่งประเทศไทย(ธปท.) กล่าวว่า ขณะนี้การเคลื่อนไหวในตลาดเงินยังไม่พบภาวะผิดปกติ เนื่องจากตลาดเงินยังมีมีปัจจัยหวือหวามากระทบต่อตลาด โดยค่าเงินบาทช่วงนี้ยังนิ่งๆ ในระดับปกติ ที่ประมาณ 30.30-30.34 บาทต่อเหรียญสหรัฐ ไม่ได้ปรับแข็งค่าเร็วเกินไป ตามที่มีการคาดการณ์ๆไว้ในช่วงก่อนหน้านี้ว่าจะแข็งค่าขึ้นตามเงินเยนญี่ปุ่น อย่างไรก็ตาม ธปท.จะยังจับตาดูการเคลื่อนย้ายไหลเข้าและออกของเงินทุนอย่างใกล้ชิดต่อไป
“ค่าเงินบาทช่วงนี้ค่อนข้างนิ่ง ไม่ได้แข็งค่าขึ้นเร็ว อย่างที่เคยคาดการณ์หรือกลัวกันก่อนนี้ เพราะเงินทุนที่เคยคิดว่าจะไหลกลับไปช่วยฟื้นฟูเศรษฐกิจที่ญี่ปุ่นก็ยังไม่เห็นออก เข้าใจว่าเงินของบริษัทประกันภัยในญี่ปุ่นเองก็มีมากเพียงพอ ไม่ต้องดึงเงินจากนอกประเทศกลับก็ได้ ขณะที่การส่งออกสินค้าของญี่ปุ่นก็มีน้อยลง นำเข้าก็ยังไม่มาก ทำให้ในระยะสั้นนี้เงินเยนก็นิ่งเช่นกัน” นางผ่องเพ็ญกล่าว
นางผ่องเพ็ญ กล่าวว่า ดัชนีผลผลิตภาคอุตสาหกรรมในเดือนก.พ.ที่ลดลงไปอยู่ที่ 3.4% น่าจะเป็นผลจากการชะลอการผลิตเพื่อการส่งออกในระยะสั้นๆ คงไม่ส่งผลกระทบมากนักในระยะยาว 
ด้านนักค้าเงินธนาคารกรุงเทพ กล่าวว่า ขณะนี้ค่าเงินบาทเคลื่อนไหวอยู่ที่ระดับ 30.31-30.33 บาทต่อเหรียญสหรัฐ จากช่วงเช้าที่เปิดตลาดที่ระดับ 30.29-30.33 บาทต่อเหรียญสหรัฐ โดยภาพรวมการซื้อขายในวันนี้ยังเงียบๆ แต่มีแนวโน้มแข็งค่าขึ้นตามเงินยูโรบ้างเล็กน้อย เพราะวันนี้เงินยูโรมีการปรับแข็งค่าขึ้น